Torben Hansen (S), 2008-05-14:
Indtil videre er der i 2008 kommet fire stærkt kritiske rapporter om regeringens miljøpolitik, og det betyder også, at statsministerens mantra om, at ikke en fugl, ikke en fisk, ikke en frø har fået det ringere som følge af regeringens miljøpolitik falder vingeskudt til jorden.
Rapporterne kritiserer bl.a., at en million danskere er udsat for urimelig luftforurening, at landbrugets pesticidudledning er stigende, CO2-udslippet stiger, og der er alvorlige problemer med vandmiljøet i søer, fjorde og kystvande.
Endvidere er næsten 80 pct. af de naturtyper, som vi skal beskytte, i dårlig tilstand i Danmark, og det gælder også for næsten 60 pct. af de dyre- og plantearter, som vi også skal beskytte, samt at naturen ikke har den plads, som den skal have. Fælles for alle de her rapporter er, at der påpeges, at der mangler klare mål, der mangler delmål og tidsfrister for den biologiske mangfoldighed og naturbeskyttelse i Danmark.
Helt konkret kan det oversættes til: Vi ved ikke, hvor vi er, vi ved heller ikke, hvor vi skal hen, men vi tror, at vi sejler den rigtige vej.
Der skal derfor være klare mål og delmål, det skal være muligt for offentligheden at følge med i, hvordan det går år for år.
Det kunne eksempelvis ske gennem uddeling af miljøsmileys, så det til enhver tid står klart, hvor langt man er i målopfyldelsen af nye ambitiøse natur- og miljømål.
En femtedel af alle danskere lever med uacceptabel luftkvalitet, og i København overstiger koncentrationen af sundhedsskadelige partikler de fastsatte grænseværdier.
Blandt OECD-landene har Danmark nogle af de højeste dødelighedsrater inden for forskellige kræftformer, og op mod en femtedel af danskerne lider af allergi- og luftvejsproblemer.
Partikelforurening i Danmark vurderes ifølge Folkesundhedsrapporten Danmark 2007 fra Statens Institut for Folkesundhed årligt at medføre 3.400 for tidlige dødsfald, 160.000 astmaanfald og 2 millioner sygedage som følge af luftvejssygdomme.
Man må sige, at der er en arbejdskraftreserve der, som man kan tage fat på ved at få løst luftforureningsproblemerne.
Socialdemokratiet vil på det kraftigste opfordre til, at OECD's kritikpunkt af regeringens miljøpolitik giver anledning til, at der satses langt mere og målrettet på eksempelvis bekæmpelse af luftforureningen i Danmark.
Det er simpelt hen uacceptabelt, at hver femte dansker ikke kan trække vejret i ren luft, og derfor har vi jo også foreslået, at der skal være partikelfiltre på alle nye dieselpersonbiler og varebiler, krav om partikelfiltre på alle varevogne i de fem største byer over en 3-årig indfasning, at alle byer ned til 10.000 indbyggere skal kunne erklære sig som miljøzoner og eftermontering af SCR-katalysatorer i miljøzonerne.
Så det er bare med at komme i gang!
Socialdemokratiet vil også, at der udarbejdes en national naturplan, som markant udvider omfanget og kvaliteten af naturarealer og skov i Danmark.
Det vil betyde flere og bedre beskyttede naturområder, og det skal også konkretiseres, hvordan Danmark stopper tilbagegangen i den biologiske mangfoldighed inden 2010.
Ligeledes skal der også skabes natur- og miljøvenlig landbrugsdrift samt gennemføres en markant miljøindsats over for såvel overfladevand som grundvand.
Indsatsen lykkes kun, hvis der sikres flere ressourcer, færre næringsstoffer fra landbruget til naturen, bedre overvågning, mere fokus på luftforurening af byernes miljø, mere plads til dyr og planter og færre pesticider.
Det er bare for at nævne nogle af områderne.
Socialdemokratiet vil arbejde hårdt for, at det lykkes, således at naturen i Danmark kan udbygges og sikres.
For vi kan nemlig godt se, at fisk, fugle og frøer har fået det værre de seneste år, og det kan rapportskriverne fra OECD, DMU, Ingeniørforeningen og Det Økonomiske Råd også, men det kan regeringen desværre ikke.
Jeg skal også på vegne af Socialdemokratiet, SF, Det Radikale Venstre og Enhedslisten fremsætte følgende: Forslag til vedtagelse: »Folketinget opfordrer regeringen til - at videreudvikle rammerne for miljøstrategi og planlægning med specifikke miljøkvalitetsmål samt delmål og tidsfrister, - at udarbejde tidsbestemte mål i forbindelse med handlingsplanen for biologisk mangfoldighed og naturbeskyttelse, herunder integration af hensynet til biologisk mangfoldighed i landbrugs-, fiskeri- og andre sektorpolitikker, - at udvikle og gennemføre et omfattende planlægningssystem, inkl. planlægning af havanvendelse, med bedømmelse af kumulative virkninger og scenarier for betydningen af klimaforandringer,
- at nedbringe emissionerne af kvælstofilter og organiske forbindelser fra mobile kilder, - at forbedre partikelreguleringen, herunder ved måling af partikelkoncentrationer og -emissioner, at udarbejde emissionsstandarder for brændeovne i boliger, at gennemføre og håndhæve lavemissionszoner i byerne og - at udarbejde en plan for bæredygtig transport samt at tilskynde til drift af økonomisk og miljømæssigt attraktive offentlige transportsystemer.«